Toshkentdagi saylov uchastkasida ovozlar soxtalashtirilgani tasvirlangan video paydo bo‘ldi

“Sof.uz” nashri Toshkent shahar Bektemir tuman 18-Visol saylov okrugidagi 105-saylov uchastkasida komissiya a’zolari tomonidan qutiga byulletenlar tashlanayotgani haqidagi videomaterialni e’lon qildi.

 Kadr: Telegram
“Kun.uz” nashriga hodisa guvohlarining ma’lum qilishicha, saylov jarayoni yakunlanishini kutib o‘tirgan kuzatuvchilarga o‘zini “Adliya vazirligidan” deb tanishtirgan noma’lum shaxslar kuzatuvchilarning hujjatlarini tekshirish bahonasida boshqa xonaga olib chiqib ketishadi.
Kuzatuvchilarning yo‘qligidan foydalanib, saylov uchastkasi mutasaddilari oldindan tayyorlab qo‘yilgan byulletenlarni saylov qutichasiga tashlagan. Ushbu holat kuzatuvchilardan birining doimiy yoniq turgan kamerasiga yozib olingan. Videoda mazkur qonunbuzarlik jamoa bo‘lib amalga oshirilgani, saylov uchastkasining ayrim a’zolari eshikka ko‘z-quloq bo‘lib turgan vaqtda boshqalari soxta byulletenlarni saylov qutisiga tashlayotgani ko‘ringan.

Ushbu saylov uchastkasida O‘zLiDeP partiyasidan nomzodi ko‘rsatilgan Umid Xudoyberganovning ishonchli vakili Rahmatilla Ataxanov mazkur holat yuzasidan MSK va prokuratura organlariga murojaat qilib, qo‘lidagi barcha dalillarni taqdim etganini ma’lum qilgan.
 Bosh prokuror: Saylovdagi ikki holat bo‘yicha jinoyat ishi qo‘zg‘atildi
Eslatib o‘tamiz, Toshkent shahar hokimligi Yashnobod tumanidagi saylov uchastkalarida “chernovik” protokollardan foydalanishi holatlari sodir bo‘lgani haqida xabar berilgandi. Keyinroq jurnalistlar va blogerlar yarim tun bo‘lishiga qaramasdan Yashnobod tumaniga yo‘l olib, mazkur vaziyatni o‘rgangan edi.